ΔΗΠΕΘΕ Βορείου Αιγαίου

Ιστορικό Ίδρυσης του ΔΗΠΕΘΕ Βορείου Αιγαίου με έδρα τη Χίο

Το Δημοτικό Περιφερειακό Θέατρο Βορείου Αιγαίου, με έδρα τη Χίο, υπήρξε η μετεξέλιξη του «Δημοτικού Θεάτρου της Χίου», το οποίο σχηματίστηκε το χειμώνα του 1992 ενώ το 1988 είχε προηγηθεί το θεατρικό Εργαστήρι του «Ομηρείου».

Το 1992 μια ομάδα αποφοίτων του θεατρικού εργαστηρίου του Ομήρειου Πνευματικού Κέντρου του Δήμου Χίου, αποφάσισε να προχωρήσει στη σύσταση μιας Δημοτικής Θεατρικής Επιχείρησης, υπό το σχεδιασμό και το γενικό συντονισμό του δασκάλου του θεατρικού εργαστηρίου, Κωνσταντίνου Μάριου. Ο Κωνσταντίνος Μάριος, με την επιστροφή του στη γενέτειρά του, Χίος), το 1989 και μετά από μια πετυχημένη επαγγελματική σταδιοδρομία, στόχεψε και κατάφερε τη θεατρική εκπαίδευση και εξέλιξη του ντόπιου δυναμικού.
Το φθινόπωρο του 1993, συστήθηκε το «Δημοτικό Θέατρο Χίου» (ΔΗ.ΘΕ.Χ.) ύστερα από την ομόφωνη απόφαση του Δημοτικού Συμβουλίου της Χίου, επί Δημαρχίας Γιάννη Μπουμπάρη.

Η μετεξέλιξη του «Δημοτικού Θεάτρου Χίου» σε ΔΗΠΕΘΕ

Λίγα χρόνια μετά, το Σεπτέμβρη του 1995, η Δημοτική Αρχή της Χίου με δήμαρχο τότε τον Γιώργη Βαρκάρη, αιτείται την ένταξη του Δημοτικού Θεάτρου Χίου, στο δίκτυο των επιχορηγούμενων από το Υπουργείο Πολιτισμού "ΔΗμοτικών ΠΕριφερειακών ΘΕάτρων" της Ελλάδας (ΔΗΠΕΘΕ). Πριν την υπογραφή της προγραμματικής σύμβασης, είχε προηγηθεί η επιτυχής ενημέρωση και συνεργασία των ιδρυτικών μελών, με τον τότε Υπουργό Πολιτισμού Θάνο Μικρούτσικο, βασιζόμενη στο σχεδιασμό του Κωνσταντίνου Ε. Μάριου, στην ισχυρή υποστήριξη της ιδέας, από τον Αντώνη Κοτσακά (Υπουργό Αιγαίου/Βουλευτή Χίου) και του συνεργάτη του Υπουργού Πολιτισμού κ. Πολυχρόνη Πολυχρονόπουλο (βασικός συνεργάτης της Μελίνα Μερκούρη, ως προς το θεσμό των ΔΗΠΕΘΕ).
Το ΔΗ.ΠΕ.ΘΕ. Β.Αιγαίου αποτελεί τον πρώτο και μέχρι στιγμής μοναδικό, θεσμό σε περιφερειακό επίπεδο, που έχει ως έδρα του τη Χίο. Ο Κωνσταντίνος Μάριος, υπήρξε ο πρώτος του Καλλιτεχνικός Διευθυντής. (1995 - 1996) Τη σκυτάλη της διεύθυνσης παρέλαβε ο ηθοποιός/σκηνοθέτης Κώστας Αρζόγλου (1996 - 1997). Ακολούθησε ο σκηνοθέτης Δήμος Αβδελιώδης (1997 – 2000), ενώ στη συνέχεια ανέλαβε πάλι ο Κωνσταντίνος Μάριος (2001-2003). Το 2003 έως και τα μέσα του 2010 ανέλαβε ξανά ο σκηνοθέτης Δήμος Αβδελιώδης. Από τον Οκτώβριο του 2010 έως τον Ιανουάριο 2016, τη διεύθυνση του Περιφερειακού Θεάτρου Βορείου Αιγαίου, είχε αναλάβει ο ηθοποιός/σκηνοθέτης Γιάννης Ζαφείρης.

Ιδρυτικά Μέλη του ΔΗΠΕΘΕ Βορείου Αιγαίου

Κωνσταντίνος Μάριος, Μαρκέλλα Γεωργαλά, Γιώργος Παυλιδάκης, Γιάννης Ζαφείρης, Άννα Καμπά, Δημήτρης Αυγουστίδης, Μανόλης Στάθης, Μίμης Μουτσάτσος, Ελένη Αμπανούδη, Θωμάς Καραμουσλής, Γιάννης Καλογεράς, Αμαλία Ζαφείρη, Ευτυχία Κωστάλα κ.α.

Το κλείσιμο του ΔΗΠΕΘΕ Βορείου Αιγαίου

Το ΔΗ.ΠΕ.ΘΕ. Βορείου Αιγαίου παρά τη δυναμική του πορεία (δυστυχώς εκτιμήθηκε και αντιμετωπίστηκε από κάποιες δημοτικές αρχές της Χίου, ως μια κοινή επιχείρηση και όχι ως ένας ημικρατικός χρηματοδοτούμενος φορέας παραγωγής πολιτισμού για τον τόπο και το Βόρειο Αιγαίο.
Έτσι, μετά από είκοσι χρόνια λειτουργίας, τον Μάρτη του 2016 και παρά την ισχυρή του προσφορά στο ακριτικό Αιγαίο, το δημοτικό συμβούλιο του Δήμου Χίου και ο δήμαρχος Εμμανουήλ Βουρνούς αποφάσισαν και πραγματοποίησηαν τη διάλυση της επιχείρησης ως ζημιογόνας.
Η περίπτωση του κλεισίματος του ΔΗ.ΠΕ.ΘΕ. Βορείου Αιγαίου και οι έντονες αντιδράσεις που προκάλεσε η ενέργεια αυτή, υπήρξε το αίτιο της συζήτησης για την αναθεώρηση του λειτουργικού πλαισίου των Περιφερειακών Θεάτρων της χώρας και τη μετεξέλιξή τους σε ΕΘ.ΠΕ.ΘΕ (Εθνικά Περιφερειακά Θέατρα), τη λειτουργία των οποίων θα αναλάμβανε εξ' ολοκλήρου το Υπουργείο Πολιτισμού.